CELEX: 32015R2401
Language: lv
Date: 2015-10-02 00:00:00
Title: Komisijas Deleģētā regula (ES, Euratom) 2015/2401 (2015. gada 2. oktobris) par Eiropas politisko partiju un fondu reģistra saturu un darbību

19.12.2015   
            
            
               LV
            
            
               Eiropas Savienības Oficiālais Vēstnesis
            
            
               L 333/50
            
         KOMISIJAS DELEĢĒTĀ REGULA (ES, Euratom) 2015/2401
   (2015. gada 2. oktobris)
   par Eiropas politisko partiju un fondu reģistra saturu un darbību
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Atomenerģijas kopienas dibināšanas līgumu,
   ņemot vērā Eiropas Parlamenta un Padomes Regulu (ES, Euratom) Nr. 1141/2014 (2014. gada 22. oktobris) par Eiropas politisko partiju un Eiropas politisko fondu statusu un finansēšanu (1) un jo īpaši tās 7. panta 2. punktu un 8. panta 3. punkta a) apakšpunktu,
   tā kā:
   
               (1)
            
            
               Regulā (ES, Euratom) Nr. 1141/2014 paredzēts, ka Eiropas politisko partiju un Eiropas politisko fondu iestādei (“Iestāde”) ir jāizveido un jāpārvalda Eiropas politisko partiju un fondu reģistrs (“reģistrs”).
            
         
               (2)
            
            
               Reģistrā vajadzētu glabāt datus, sīkas ziņas un dokumentus, kas iesniegti ar Eiropas politisko partiju vai Eiropas politisko fondu reģistrācijas pieteikumiem, kā arī jebkādus turpmākus datus, sīkas ziņas un dokumentus, ko saskaņā ar šo regulu iesniegusi kāda Eiropas politiskā partija vai Eiropas politiskais fonds.
            
         
               (3)
            
            
               Iestādei vajadzētu saņemt informāciju un apliecinošos dokumentus, kas tai nepieciešami, lai varētu pilnībā veikt savus pienākumus attiecībā uz reģistru.
            
         
               (4)
            
            
               Reģistram vajadzētu sniegt sabiedrisku pakalpojumu pārredzamības, pārskatatbildības un juridiskās noteiktības interesēs. Šā iemesla dēļ Iestādei būtu jāvada reģistra darbība tā, lai nodrošinātu reģistrā glabātās informācijas atbilstošu pieejamību un apliecināšanu, vienlaikus ievērojot savus pienākumus attiecībā uz personas datu aizsardzību saskaņā ar Regulas (ES, Euratom) Nr. 1141/2014 33. pantu, ieskaitot savas datu pārziņa pilnvaras, kas noteiktas Eiropas Parlamenta un Padomes Regulā (EK) Nr. 45/2001 (2).
            
         
               (5)
            
            
               Iestādei būtu jāsniedz standarta izraksti no reģistra, kas satur informāciju, kas noteikta Īstenošanas regulā, ko pieņēmusi Komisija saskaņā ar Regulas (ES, Euratom) Nr. 1141/2014 7. panta 3. punktu.
            
         
               (6)
            
            
               Darbības nosacījumus, kuriem jābūt samērīgiem, vajadzētu ļaut noteikt pašai Iestādei.
            
         
               (7)
            
            
               Reģistram vajadzētu atšķirties no tīmekļa vietnes, ko saskaņā ar Regulas (ES, Euratom) Nr. 1141/2014 32. pantu izveidojis Eiropas Parlaments, tomēr daži no dokumentiem, ko glabā reģistrā, būtu jāpublicē minētajā tīmekļa vietnē,
            
         IR PIEŅĒMUSI ŠO REGULU.
   1. pants
   Reģistra saturs
   1.   Attiecībā uz Eiropas politiskajām partijām un Eiropas politiskajiem fondiem reģistrā ir šādi dokumenti, ieskaitot to atjauninājumus, ja tādi ir:
   
               a)
            
            
               statūti, ieskaitot visus elementus, kas nepieciešami saskaņā ar Regulas (ES, Euratom) Nr. 1141/2014 4. un 5. punktu, un jebkādi to grozījumi;
            
         
               b)
            
            
               standarta deklarācija, kas pievienota Regulai (ES, Euratom) Nr. 1141/2014, pienācīgi aizpildīta un parakstīta,
            
         
               c)
            
            
               vajadzības gadījumā papildus statūtiem – sīks apraksts par attiecīgās Eiropas politiskās partijas un ar to saistītā fonda finanšu, vadības un pārvaldības struktūru, ja tāda ir, parādot, ka abas organizācijas ir skaidri nodalītas;
            
         
               d)
            
            
               ja to pieprasa dalībvalsts, kurā atrodas pieteikuma iesniedzēja mītne, minētās dalībvalsts paziņojums, kas apliecina, ka pieteikuma iesniedzējs ir izpildījis visas attiecīgās valsts prasības pieteikumu iesniegšanai un ka tā statūti atbilst visiem piemērojamiem valsts tiesību aktu noteikumiem;
            
         
               e)
            
            
               visi dokumenti vai sarakste ar dalībvalsts iestādēm saistībā ar dokumentiem vai informāciju saskaņā ar šo pantu.
            
         2.   Attiecībā uz Eiropas politiskajām partijām reģistrā ir šādi dokumenti papildus 1. punktā minētajiem dokumentiem:
   
               a)
            
            
               Eiropas politiskās partijas reģistrācijas pieteikuma vēstule, ko pienācīgi parakstījis priekšsēdētājs vai pieteikuma iesniedzējas organizācijas vadītājs;
            
         
               b)
            
            
               reģistrācijas pieteikuma iesniegšanas brīdī pēdējo Eiropas Parlamenta vēlēšanu oficiālo rezultātu kopija un pēc Eiropas politiskās partijas reģistrācijas – kopija ar oficiālajiem rezultātiem pēc katrām Eiropas Parlamenta vēlēšanām;
            
         
               c)
            
            
               ja pieteikumu iesniedz fiziskas personas, kas veido Eiropas politisko partiju, – paziņojums, ko parakstījušas vismaz septiņas personas no dažādām dalībvalstīm, kurām ir Eiropas Parlamentā vai valsts vai reģionālā parlamentā vai asamblejā ievēlēta deputāta pilnvaras, kurā apliecināts, ka tie plāno iestāties attiecīgajā Eiropas politiskajā partijā; ietver arī grozījumus pēc Eiropas Parlamenta vai valsts vai reģionālā parlamenta vēlēšanu rezultātiem vai pēc izmaiņām biedra statusā, vai abos gadījumos;
            
         
               d)
            
            
               ja pieteikumu iesniedz politiskā partija, kas vēl nav piedalījusies Eiropas Parlamenta vēlēšanās, – rakstisks apliecinājums par publiski paziņotu nolūku piedalīties nākamajās Eiropas Parlamenta vēlēšanās ar norādi par saistītajām valstu vai reģionālajām politiskajām partijām, vai abām, kas plāno izvirzīt kandidātus vēlēšanās;
            
         
               e)
            
            
               Eiropas politiskajā partijā ietilpstošo partiju pašreizējais saraksts, kas pievienots statūtiem, norādot katras partijas pilnu nosaukumu, akronīmu, dalības veidu un dalībvalsti, kurā tā ir reģistrēta.
            
         3.   Attiecībā uz Eiropas politiskajiem fondiem reģistrā ir šādi dokumenti papildus 1. punktā minētajiem dokumentiem:
   
               a)
            
            
               Eiropas politiskā fonda reģistrācijas pieteikuma vēstule, ko pienācīgi parakstījis priekšsēdētājs vai pieteikuma iesniedzējas organizācijas vadītājs, vai tās Eiropas politiskās partijas priekšsēdētājs vai vadītājs, ar ko pieteikuma iesniedzējs politiskais fonds ir saistīts;
            
         
               b)
            
            
               pārvaldes struktūras locekļu saraksts, norādot katra locekļa valstspiederību;
            
         
               c)
            
            
               fondā ietilpstošo organizāciju pašreizējais saraksts, norādot katras organizācijas pilnu nosaukumu, akronīmu un dalībvalsti, kurā tā ir reģistrēta.
            
         4.   Reģistrā atjaunina šādu informāciju par katru reģistrēto Eiropas politisko partiju un Eiropas politisko fondu:
   
               a)
            
            
               organizācijas veids (Eiropas politiskā partija vai Eiropas politiskais fonds);
            
         
               b)
            
            
               reģistrācijas numurs, ko Iestāde piešķīrusi saskaņā ar Komisijas īstenošanas regulu par sīki izstrādātiem noteikumiem reģistrācijas numuru sistēmai, ko piemēro Eiropas politisko partiju un Eiropas politisko fondu reģistram, un informācija, ko sniedz ar standarta izrakstiem no reģistra;
            
         
               c)
            
            
               pilns nosaukums, akronīms un logotips;
            
         
               d)
            
            
               dalībvalsts, kurā atrodas Eiropas politiskās partijas vai Eiropas politiskā fonda mītne;
            
         
               e)
            
            
               ja mītnes dalībvalsts paredz paralēlu reģistrāciju, – attiecīgās reģistrācijas iestādes nosaukums, adrese un tīmekļa vietne, ja tāda ir;
            
         
               f)
            
            
               mītnes adrese, pasta adrese (ja atšķiras), e-pasta adrese un tīmekļa vietne, ja tāda ir;
            
         
               g)
            
            
               datums, kad Eiropas politiskā partija vai Eiropas politiskais fonds reģistrēts, un attiecīgā gadījumā reģistrācijas anulēšanas datums;
            
         
               h)
            
            
               ja Eiropas politiskā partija vai Eiropas politiskais fonds izveidots pēc kādā dalībvalstī reģistrētas organizācijas pārveidošanas, – minētās organizācijas pilns nosaukums un juridiskais statuss, ieskaitot ikvienu valsts reģistrācijas numuru;
            
         
               i)
            
            
               datums, kad pieņemti statūti un visi statūtu grozījumi;
            
         
               j)
            
            
               Eiropas politiskās partijas locekļu skaits vai tajā ietilpstošo partiju, ja tādas ir, to locekļu skaits, kuri ir Eiropas Parlamenta locekļi;
            
         
               k)
            
            
               ar Eiropas politisko partiju saistītā Eiropas politiskā fonda nosaukums un reģistrācijas numurs (attiecīgā gadījumā);
            
         
               l)
            
            
               attiecībā uz Eiropas politiskajiem fondiem – tās Eiropas politiskās partijas nosaukums un reģistrācijas numurs, ar kuru tas ir saistīts;
            
         
               m)
            
            
               to personu identitāte, t. i., vārds, uzvārds, dzimšanas datums, valstspiederība un dzīvesvieta, kuras ir struktūru locekļi vai amatpersonas, kam piešķirtas administratīvas, finansiālas un tiesiskās pārstāvības pilnvaras, skaidri norādot, kāda ir viņu funkcija un pilnvaras, kad tās individuāli vai kolektīvi organizācijas vārdā uzņemas saistības pret trešām personām un pārstāv organizāciju tiesvedībā.
            
         5.   Visus 1. līdz 4. punktā minētos dokumentus un informāciju reģistrā glabā bez laika ierobežojuma.
   2. pants
   Papildu informācija un apliecinoši dokumenti
   Papildus Regulas (ES, Euratom) Nr. 1141/2014 8. panta 2. punkta prasībām reģistrācijas pieteikuma iesniedzēji un reģistrētas Eiropas politiskās partijas un Eiropas politiskie fondi iesniedz Iestādei dokumentus un informāciju, un visus to atjauninājumus, kas minēti 1. pantā.
   Iestāde var pieprasīt, lai Eiropas politiskās partijas un Eiropas politiskie fondi labotu ikvienu nepilnīgu vai novecojušu dokumentu un informāciju.
   3. pants
   Reģistra sniegtie pakalpojumi
   1.   Iestāde izstrādā standarta izrakstus no reģistra. Iestāde nodrošina standarta izrakstus ikvienai fiziskai vai juridiskai personai desmit darba dienu laikā pēc pieprasījuma saņemšanas.
   2.   Ja Regulā (ES, Euratom) Nr. 1141/2014 Iestādei ir paredzēta attiecīga kompetence, Iestāde pēc pieprasījuma apliecina, ka standarta izrakstā sniegtā informācija ir pareiza, atjaunināta un atbilst piemērojamiem Savienības tiesību aktiem.
   Ja Regulā (ES, Euratom) Nr. 1141/2014 Iestādei nav paredzēta attiecīga kompetence, tā pēc pieprasījuma apliecina, ka standarta izrakstā sniegtā informācija ir pati pilnīgākā, jaunākā un pareizākā, kāda ir tās rīcībā pēc visu pamatoto pārbaužu veikšanas. Minētās pārbaudes ietver lūgumu apstiprināt informāciju, kas saņemta no attiecīgās dalībvalsts iestādēm, ja attiecīgās valsts tiesību akti nodrošina pamatu attiecīgajām iestādēm to izpildīt. 1. punktā noteiktais termiņš neattiecas uz pieprasījumiem, uz kuriem attiecas šī daļa.
   Saistībā ar šajā punktā minēto apliecināšanu Iestāde skaidri norāda, vai Regulā (ES, Euratom) Nr. 1141/2014 tai ir paredzēta attiecīga kompetence.
   3.   Iestāde pēc pieprasījuma nodrošina 2. punktā minēto apliecināšanu Savienības iestādēm un struktūrām, kā arī dalībvalstu iestādēm un tiesām. Tā arī pēc pieprasījuma nodrošina minēto apliecināšanu Eiropas politiskajām partijām vai Eiropas politiskajiem fondiem attiecībā uz to statusu.
   Iestāde var arī nodrošināt minēto apliecināšanu ikvienai citai fiziskai vai juridiskai personai, ja tas ir nepieciešams juridiskām vai administratīvām procedūrām, pēc tam, kad Iestādei iesniegts pienācīgi pamatots pieprasījums.
   4.   Iestāde sīki nosaka procedūru, saskaņā ar kuru iesniedz standarta izrakstu un apliecinājumu pieprasījumus un tos izsniedz, kā arī nosaka procedūru, kā šo pakalpojumu sniegšanai izmantojami elektroniskie līdzekļi.
   4. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 2. oktobrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 317, 4.11.2014., 1. lpp.
   
   
      (2)  Eiropas Parlamenta un Padomes Regula (EK) Nr. 45/2001 (2000. gada 18. decembris) par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).